Diari Oficial de la Generalitat Valenciana


Sumari del DOGV 3736, del 25-04-2000 (2000/2995)

ORDRE de 10 de març de 2000, de la Conselleria de Cultura, Educació i Ciència, per la qual es convoca la concessió de subvencions per a l'organització de festivals, cursos, concursos, premis, participació en festivals estrangers i projectes especials de caràcter musical per a l'any 2000.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3736

Data del DOGV
:   25-04-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/2995


Data del document
:   10-03-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * suport econòmic
    * manifestació cultural
    * ajuda pública
    * música

ORDRE de 10 de març de 2000, de la Conselleria de Cultura, Educació i Ciència, per la qual es convoca la concessió de subvencions per a l'organització de festivals, cursos, concursos, premis, participació en festivals estrangers i projectes especials de caràcter musical per a l'any 2000. [2000/M2995]
  
La música és una part substancial del patrimoni cultural dels valencians. Per això, la Generalitat Valenciana pretén millorar qualitativament i quantitativament les estructures musicals de la Comunitat Valenciana des de la seua actuació institucional.
  
El títol I de la Llei 2/1998, de 12 de maig, Valenciana de la música, de la Generalitat Valenciana, va crear l'Institut Valencià de la Música (IVM) com a ens públic adscrit a la Conselleria de Cultura, Educació i Ciència que té com a objectiu la planificació, l'execució i la coordinació de la política cultural de la Generalitat en el camp de la música i en l'àmbit de les seues competències.
  
Entre les funcions assignades a l'Institut Valencià de la Música per al compliment dels seus objectius es troba la d'impulsar la producció i la difusió musical, i en conseqüència executar les mesures per al foment de la música, com ara ajudar a l'organització de festivals, cursos, concursos, premis, participació en festivals estrangers i projectes especials de caràcter musical.
  
Amb esta finalitat, la Conselleria de Cultura, Educació i Ciència convoca les presents ajudes a través de l'Institut Valencià de la Música a fi d'incrementar l'oferta d'activitats i aconseguir-ne la descentralització, consolidar una xarxa de festivals, cursos i activitats musicals que siguen complement adequat de les programacions que tenen lloc a les principals ciutats de la nostra comunitat i fomentar la presència valenciana en festivals i certàmens estrangers de prestigi contrastat.
  
Per tot això, i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar la concessió de subvencions per a l'organització de festivals, cursos, concursos, premis, participació en festivals estrangers i projectes especials de caràcter musical, i aprovar les bases per les quals es regirà la convocatòria, així com el model d'instància, que s'inclouen com a annexos I i II en esta ordre.
  
Segon
  
L'import global màxim d'estes ajudes és de 35.636.191 de pessetes (420,708 euros) i es pagarà a càrrec de la línia de subvenció 402/000/2000 del capítol IV del pressupost de l'Institut Valencià de la Música per a l'any 2000.
  
Disposicions finals
  
Primera
  
Es faculta la directora gerent de l'Institut Valencià de la Música perquè, en l'àmbit de les seues competències, dicte les instruccions que considere necessàries per a dur a terme el que es disposa en esta ordre.
  
Segona
  
Esta ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del conseller de Cultura, Educació i Ciència en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
  
València, 10 de març de 2000
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases de la convocatòria pública per a la concessió d'ajudes per a l'organització de festivals, cursos, concursos, premis, participació en festivals estrangers i projectes especials de caràcter musical durant l'any 2000.
  
Primera. Beneficiaris
  
Dins dels límits pressupostaris i d'acord amb les condicions i els criteris que establixen les presents bases, podran obtindre estes ajudes les administracions públiques, entitats, empreses i associacions radicades a la Comunitat Valenciana que organitzen alguna de les activitats objecte d'esta convocatòria durant l'any 2000, sempre que les activitats tinguen lloc en l'àmbit territorial d'esta comunitat autònoma, amb l'única excepció de les ajudes que puguen concedir-se per a participar en certàmens o festivals estrangers.
  
Segona. Objecte de les ajudes
  
1. La present convocatòria té com a objecte potenciar la realització de les següents activitats de caràcter musical:
  
a) Festivals.
  
b) Cursos de formació i perfeccionament musical.
  
c) Concursos.
  
d) Premis.
  
e) Participació en festivals i certàmens organitzats a l'estranger.
  
f) Projectes singulars.
  
2. Es podran admetre peticions amb una denominació que no coincidisca amb les enunciades en el número anterior, com ara setmana, cicle, mostra, etc., sempre que el seu contingut essencial s'ajuste al que és habitual en les activitats objecte d'esta convocatòria.
  
3. Es podran concedir un màxim de 90 ajudes per un import no superior a 4.000.000 de pessetes (24,040 euros).
  
Tercera. Casos exclosos
  
S'exclouen d'esta convocatòria els casos següents:
  
a) Activitats organitzades per conservatoris oficials el titular dels quals siga la Generalitat Valenciana.
  
b) Les primeres edicions de les activitats objecte de la present convocatòria.
  
c) Festivals, cursos, concursos, premis i participació en festivals estrangers que siguen beneficiaris d'un altre tipus d'ajudes de la Conselleria de Cultura o que siguen organitzats o copatrocinats per la conselleria.
  
d) Cursos destinats a la iniciació o l'ensenyament musical de primer nivell.
  
Quarta. Criteris de prioritat
  
1. Amb caràcter general, per a la concessió de les ajudes es tindran en compte els criteris següents:
  
a) Qualitat mitjana i nombre d'edicions celebrades anteriorment. La Comissió Tècnica a què es referix la base sisena tindrà en compte en la seua proposta la necessitat de millorar la qualitat o el nivell de les activitats consolidades, abans que col·laborar en l'aparició d'activitats noves amb un contingut que no constituïsca una novetat substancial.
  
b) Projecte de l'activitat per al present exercici.
  
c) Interés cultural del projecte.
  
2. Amb caràcter particular s'establixen els criteris de selecció següents:
  
a) Festivals
  
- Nivell artístic dels grups i solistes programats.
  
- Coherència artística del programa.
  
- Especialització del programa.
  
- Adequació del programa a la realitat cultural i social del municipi.
  
- Capacitat organitzativa i econòmica del peticionari.
  
b) Cursos
  
- Nivell artístic i docent del professorat.
  
- Atenció als instruments de corda.
  
- Nivell d'especialització del curs.
  
- Capacitat organitzativa, docent i econòmica del peticionari.
  
- Nivell exigit a l'alumnat per a participar en el curs.
  
c) Concursos
  
- Nivell artístic dels membres dels tribunals.
  
- Nivell artístic mínim exigit als concursants.
  
- Nivell d'especialització i atenció als instruments de corda.
  
- Existència d'altres concursos amb objectius similars.
  
- Capacitat organitzativa i econòmica del peticionari.
  
d) Premis
  
?Nivell artístic dels premiats en anteriors edicions.
  
- Nivell artístic dels membres dels tribunals o comissions tècniques que hagen de concedir-los.
  
- Nivell d'especialització.
  
- Capacitat organitzativa i econòmica del peticionari.
  
e) Participació en festivals i certàmens estrangers
  
- Importància i nivell del festival o certamen a què es desitja assistir.
  
- Interés dels organitzadors del festival o certament en què l'entitat sol·licitant participe.
  
- Capacitat organitzativa i econòmica del peticionari.
  
f) Projectes singulars
  
- Nivell artístic del projecte.
  
- Coherència del programa presentat.
  
- Nivell de professionalitat.
  
3. En últim terme es podrà valorar la situació sociocultural i econòmica del territori on tindrà lloc l'activitat, sempre que puga tindre un impacte generador de noves iniciatives culturals, afavorir el desenrotllament local o potenciar l'atracció turística.
  
Quinta. Sol·licituds
  
1. La sol·licitud de les ajudes s'haurà de fer davant de l'Institut Valencià de la Música en el termini d'un mes comptat des de l'endemà de la publicació de la present convocatòria en el Diari Oficial de la Generalitat Valenciana.
  
2. Les sol·licituds s'hauran de formalitzar segons la instància model que figura en l'annex II d'esta convocatòria.
  
3. Les instàncies es podran presentar en l'Institut Valencià de la Música, al carrer de les Barques, 2, de València; en la Conselleria de Cultura, Educació i Ciència, a l'avinguda de Campanar, 32, de València; en les direccions territorials d'esta conselleria, o utilitzant qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. A més de la sol·licitud, els interessats en esta convocatòria hauran de presentar la documentació següent:
  
a) Certificat de l'acord adoptat per l'òrgan de govern corresponent en què s'aprova sol·licitar la subvenció i es faculta el president per a subscriure'n la petició.
  
b) Número de CIF de la institució o entitat i número de compte bancari on es vol rebre la subvenció, si és aprovada.
  
c) En el cas d'associacions, empreses i entitats, fotocòpia d'un document oficial que n'acredite l'existència.
  
d) Projecte detallat de l'activitat per a la qual se sol·licita la subvenció amb els participants i qualsevol dada que permeta avaluar-ne el contingut i el nivell artístic o docent d'acord amb els criteris de prioritat establits.
  
e) Pressupost detallat de l'activitat.
  
f) Memòria comprensiva de les actuacions realitzades en anteriors edicions d'esta mateixa activitat.
  
g) Documentació acreditativa de trobar-se al corrent de les obligacions tributàries i davant la Seguretat Social. L'acreditació s'ha de referir als 12 mesos anteriors a la data de presentació de la sol·licitud. Són eximides d'esta obligació les corporacions locals.
  
h) Declaracions de subvencions sol·licitades o concedides per altres organismes públics o privats per al mateix fi.
  
5. Si la sol·licitud no inclou totes les dades exigides o hi falta documentació, s'instarà l'interessat perquè en el termini de deu dies corregisca estos defectes, amb l'advertència que si no ho fa no es donarà curs a la sol·licitud incompleta i l'expedient serà arxivat, prèvia resolució segons indica l'article 71.1 de la Llei 30/1992.
  
6. Les institucions o entitats que vulguen sol·licitar més d'una ajuda ho hauran de fer en sol·licituds separades.
  
Sisena. Resolució de la convocatòria
  
1. A la vista de les sol·licituds presentades, la comissió tècnica prevista a continuació en realitzarà la valoració i selecció tenint en compte els criteris de prioritat indicats.
  
2. Es crea una comissió tècnica als efectes previstos en esta convocatòria, que estarà presidida per la directora gerent de l'Institut Valencià de la Música, i integrada pel cap del Departament de Difusió i Ajudes, que en serà el vicepresident, i per tres vocals designats per la directora gerent de l'Institut Valencià de la Música. Actuarà com a secretari, sense dret a vot, un administratiu de l'Institut Valencià de la Música.
  
3. Basant-se en el dictamen de la comissió tècnica, la directora gerent de l'Institut Valencià de la Música elevarà la proposta definitiva al conseller de Cultura, Educació i Ciència, en qualitat de president de l'Institut Valencià de la Música, a qui correspon resoldre la convocatòria en un termini de quaranta-cinc dies comptats des de l'endemà de l'últim dia hàbil en què puguen presentar-se les instàncies. En el cas que la convocatòria no és resolta en el termini previst anteriorment, es considerarien desestimades totes les sol·licituds.
  
4. L'import de les subvencions regulades en esta convocatòria en cap cas no podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de realitzar el beneficiari.
  
Setena. Obligacions dels beneficiaris
  
1. Les institucions, entitats, empreses i associacions que obtinguen estes ajudes estan obligades a:
  
a) Comunicar per escrit a l'Institut Valencià de la Música l'acceptació de la subvenció en el termini dels quinze dies següents a la recepció de la notificació de concessió.
  
b) Realitzar l'activitat d'acord amb el programa presentat.
  
c) Comunicar a l'Institut Valencià de la Música qualsevol canvi que es produïsca en la programació definitiva abans que es realitze.
  
d) Fer constar en tota publicació, fullet, programa, publicitat, etc., independentment del mitjà o suport en què es faça, el patrocini de l'activitat per la Generalitat Valenciana. A l'efecte, s'inserirà en lloc preferent i destacat el logotip de la Generalitat Valenciana-Institut Valencià de la Música, d'acord amb les normes d'identitat corporativa d'esta institució. Esta obligació només és podrà aplicar a partir de la recepció de la notificació de concessió de l'ajuda.
  
e) Justificar l'ús de la subvenció en la forma indicada en la base següent.
  
f) Comunicar a l'Institut Valencià de la Música les subvencions concedides per a este mateix fi i el seu import.
  
2. Són també obligacions dels beneficiaris de les ajudes les que amb caràcter general s'establixen en el Text Refós de la Llei d'Hisenda Pública de la Generalitat Valenciana.
  
Huitena. Justificació i pagament de les ajudes
  
1. El pagament de les ajudes s'efectuarà d'una sola vegada, sempre que l'activitat s'haja realitzat d'acord amb el programa presentat i es justifiquen correctament les despeses ocasionades per l'activitat subvencionada.
  
2. La justificació de la subvenció requerirà que el beneficiari presente els documents següents:
  
a) Memòria succinta de les actuacions realitzades amb una avaluació de les activitats i de les xifres d'assistents.
  
b) Cinc fullets, catàlegs, programes, cartells, etc. del festival, curs, concurs i premi.
  
c) Relació d'ingressos i despeses produïts en l'activitat objecte de l'ajuda.
  
d) Justificants de les despeses per a les quals es va concedir l'ajuda, segons establix la legislació vigent per un import igual a la subvenció concedida.
  
Estos documents s'hauran de presentar davant de l'Institut Valencià de la Música en un termini no superior a un mes des de l'acabament de l'activitat, i en tot cas abans del 22 de desembre del 2000. A partir d'este dia, el crèdit pressupostari serà anul·lat i es perdrà el dret a percebre l'ajuda concedida.
  
Novena. Altres disposicions
  
1. L'Institut Valencià de la Música es reserva la possibilitat de reduir l'import de la subvenció o deixar-ne sense efecte la concessió si el nivell artístic i la quantitat d'actuacions del programa definitiu no es correspon amb els del que es va presentar per a sol·licitar la subvenció.
  
L'institut també podrà procedir d'esta manera si entre el programa definitiu i el realment executat s'observen reduccions en el nivell artístic dels participants o en la quantitat d'actuacions.
  
2. L'institut es reserva igualment la possibilitat de deixar sense efecte la subvenció en el cas que el beneficiari incomplisca alguna de les obligacions de la base setena, en els terminis i en les condicions assenyalades.
  
3. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
4. Les economies que puguen produir-se per l'aplicació del que establix la present base podran ser destinades, a través d'una nova resolució del conseller, a incrementar la quantitat concedida a algun dels beneficiaris o a incloure'n d'altres inicialment exclosos, i en este cas es podran superar els límits establits en la base segona.